
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Liene Neimane,
Komisijas loceklis Andrejs Vanags – patērētāju interešu pārstāvis,
Komisijas locekle Ieva Erele – komersantu interešu pārstāve,
izskatīja rakstveida procesā strīdu starp patērētāju un sabiedrību saistībā ar iegādātu laminātu.
No lietas materiāliem izriet, ka patērētāja 2024. gada 14. decembrī pasūtīja “Quick step, Eiche frostig beige Quick Step Classic” laminātu, grīdlīstes un slieksni par kopējo summu 1 531,09 EUR, kuru tajā pašā dienā apmaksāja pilnā apmērā. Lamināts tika piegādāts 2025. gada 14. janvārī, un laikposmā no 2025. gada 27. janvāra līdz 2025. gada 29. janvārim lamināta ieklāšanu veica SIA “SD GRĪDAS”. 2025. gada 10. martā patērētāja konstatēja, ka lamināts ir izžuvis un sarāvies, kā rezultātā ir redzamas šuves. Par konstatētajām nepilnībām patērētāja informēja sabiedrību un SIA “SD GRĪDAS”, kā arī nosūtīja sabiedrībai lamināta fotoattēlus mobilajā lietotnē “WhatsApp”. Patērētāja saņēma sabiedrības pārsūtītu lamināta ražotāja atbildi, kurā ražotājs norādīja, ka, viņaprāt, lamināts ir ieklāts neatbilstoši. 2025. gada 6. jūnijā lamināts tika demontēts, un patērētāja pieprasa sabiedrībai atmaksāt naudu par laminātu, kā arī segt lamināta montāžas un demontāžas izmaksas.
Sabiedrība lietā ir sniegusi skaidrojumu, norādot, ka nepiekrīt izpildīt patērētājas prasību, jo neatzīst, ka lamināts būtu bijis neatbilstošs līguma noteikumiem. Sabiedrības ieskatā lamināta neatbilstības radušās tā neatbilstošas ieklāšanas rezultātā.
Komisija, izvērtējot lietā esošos dokumentus un iesniegtos videoierakstus, secina, ka no lietā esošajiem pierādījumiem nav iespējams noteikt lamināta deformācijas cēloni, tostarp iemeslu, kādēļ lamināts “šūpojas”. Nav iespējams viennozīmīgi konstatēt, vai neatbilstības radušās paša lamināta kvalitātes dēļ vai arī nepareizas ieklāšanas rezultātā.
Komisija skaidro, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevēja pienākums ir nodrošināt preces atbilstību līguma noteikumiem, un pārdevējs ir atbildīgs par jebkuru preces neatbilstību, kas pastāv piegādes dienā un atklājas divu gadu laikā no preces piegādes dienas. Vienlaikus, atbilstoši PTAL 14. panta pirmajai daļai, prece ir uzskatāma par līguma noteikumiem atbilstošu, ja tā atbilst pārdevēja sniegtajam aprakstam, veidam, daudzumam un kvalitātei, kā arī tai piemīt funkcionalitāte, saderība, sadarbspēja un citas raksturīgās īpašības.
Komisija norāda, ka saskaņā ar PTAL 13. panta trešo daļu gadījumos, kad preces neatbilstība tiek konstatēta viena gada laikā pēc piegādes, pastāv likumiskā prezumpcija, ka neatbilstība pastāvējusi jau piegādes brīdī, izņemot gadījumus, kad šāds pieņēmums nav savienojams ar preces raksturu vai neatbilstības veidu. Līdz ar to pierādīšanas pienākums šādā gadījumā gulstas uz pārdevēju.
Tā kā lamināta neatbilstības tika konstatētas neilgi pēc preces iegādes, sabiedrībai bija pienākums pierādīt, ka patērētājai tika pārdots līguma noteikumiem atbilstošs lamināts. Komisija secina, ka sabiedrība kā preces pārdevējs, kuram ir pienākums atbildēt par preces kvalitāti, nav iesniegusi pierādījumus, kas apliecinātu, ka iegādātais lamināts atbilda līguma noteikumiem. Sabiedrībai bija iespēja iegūt pierādījumus, kas, piemēram, apliecinātu, ka neatbilstības radušās neatbilstošas ieklāšanas vai neatbilstoša mitruma līmeņa dēļ, tomēr šādi pierādījumi netika iegūti un iesniegti. Komisija konstatē, ka patērētāja nodrošināja sabiedrībai iespēju veikt lamināta apskati, kā arī piedalīties lamināta demontāžā, līdz ar to sabiedrībai bija iespēja iegūt nepieciešamos pierādījumus, lai pamatotu, ka lamināts bija atbilstošs līguma noteikumiem. Ņemot vērā, ka sabiedrība nav pierādījusi lamināta atbilstību līguma noteikumiem, savukārt no patērētājas iesniegtajiem pierādījumiem ir konstatējamas lamināta neatbilstības, Komisija secina, ka iegādātais lamināts ir līguma noteikumiem neatbilstošs.
Saskaņā ar PTAL 28. panta otro daļu patērētājam vispirms ir tiesības prasīt, lai sabiedrība bez atlīdzības novērš preces neatbilstību līguma noteikumiem vai bez atlīdzības apmaina preci pret tādu preci, kas atbilst līguma noteikumiem, izņemot gadījumus, kad tas nav iespējams vai būtu nesamērīgi. Savukārt PTAL 28. panta piektā daļa paredz, ka patērētājam ir tiesības prasīt cenas samazinājumu vai līguma atcelšanu un samaksātās naudas summas atmaksu, ja preces neatbilstība netiek novērsta saprātīgā termiņā, ja patērētājam ir radītas būtiskas neērtības vai ja neatbilstība ir tik būtiska, ka tā attaisno tūlītēju līguma atcelšanu.
Komisija, izvērtējot lietā esošos materiālus, secina, ka konkrētajā gadījumā neatbilstības novēršana vairs nav iespējama, jo lamināts ir demontēts. Līdz ar to patērētājai ir tiesības prasīt par laminātu samaksātās naudas atmaksu.
Attiecībā uz lamināta montāžas un demontāžas izdevumiem Komisija norāda, ka šie izdevumi vērtējami kā patērētājai radītie zaudējumi. Vienlaikus Komisija norāda, ka tā nav tiesīga lemt par zaudējumu atlīdzināšanas apmēru. Šāda rakstura strīdi izskatāmi tiesā vispārējā civiltiesiskajā kārtībā.
Pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta pirmo un otro daļu, 28.panta piekto daļu

nolemj:

daļēji apmierināt patērētājas prasību.
Uzlikt par pienākumu sabiedrībai atmaksāt patērētājai 1531,09 EUR .

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							Liene Neimane

